Byko og Skinney Þinganes fengu styrk úr Orkusjóði í fyrra til að kaupa rafmagnslyftara. Slíkir lyftarar hafa tíðkast hér á landi í áratugi.
Orkusjóður notaði hátt í 30 milljónir af styrkfé síðasta árs í að styrkja fyrirtæki til að kaupa rafmagnslyftara. Þetta vekur athygli því rafmagnslyftarar eru ekki nýjung og hafa verið notaðir hér á landi í áratugi.
Hlutverki Orkusjóðs var breytt fyrir tveimur árum og nú einbeitir hann sér að orkuskiptum og að draga úr brennslu jarðefnaeldsneytis. Áður fyrr voru styrkir úr sjóðnum helsta tækifæri byggðarlaga til að láta leita að heitu vatni en talsverð áhætta fylgir því að bora vinnsluholur fyrir nýjar hitaveitur. Í fyrra voru framlög í sjóðinn stóraukin í átaki stjórnvalda til orkuskipta og hafði hann úr 330 milljónum að spila. Vegna fjölda umsókna voru fjármunir til sjóðsins svo auknir í 470 milljónir. Sjóðurinn styrkti hins vegar enga jarðhitaleit í fyrra. Þess í stað einbeitti hann sér að því að fjölga rafhleðslustöðvum við gististaði og fjölsótta ferðamannastaði. Mest af styrkfénu fór í rafvæðingu í ýmis konar iðnaði svo sem rafvæðingu fóðurpramma í fiskeldi, landtengingu uppsjávarskipa og nýtingu metans.
Undir liðnum kaup á vistvænum flutningabílum vekur athygli hve margir fá styrk til að kaupa rafmagnslyftara sem þó hafa tíðkast hér á landi í áratugi.
Sem dæmi má nefna að Byko fékk rúmar fjórar milljónir til að kaupa rafmagnslyftara í vöruhús sitt í Kjalarvogi í Reykjavík. Útgerðarfyrirtækið Skinney Þinganes á Hornafirði fékk tæpar fimm milljónir til að rafvæða lyftara í frystiklefa. Tandraberg á Eskifirði fékk fimm milljónir fyrir lyftara í löndunarþjónustu og Vestmannaeyjahöfn 1,4 milljónir í sama tilgangi. Það er þó ekki alveg þannig að Orkusjóður sé að gefa þessum fyrirtækjum tækin því aðeins er hægt að fá styrk fyrir þriðjungi af kaupverði.
Í fyrra voru þó vissulega styrkt kaup á rafvæddum vinnuvélum sem sannarlega teljast nýjung. Þannig voru tveir styrkir veittir til að kaupa rafmagnsgröfur.
